
QUADAM  PRAEFANDA. 

Orbem  terrarum,  quo  potimur,  circumdat  flui¬ 
dum,  dotibus  miris  praeditum,  scilicet  perlucidum, 
insigniter  tenue,  vi  resiliendi  nunquam  non  pol¬ 
lens  ;  quod,  aera  nimirum,  adjecto  vocabulo  ple¬ 
rumque  nuncupamus  Atmosphericum,  propterea 
quod  in  eum  surgunt  ac  ibidem  fluctuant  exhala¬ 
tiones  variae,  undique  oriundae,  Graece 
dictae. 

Quemadmodum  animalium  vitae  pariter  ac  ar¬ 
dentium  flammae  alimentum  omnino  necessarium 
suppeditat  aer ;  ita  hujus  cognitione  se  in  arte 
medica  excercitaturi  carere  non.  debent.  Quae 
res  cum  ita  sese  habeat,  medicinae  dans  operam, 
ut  nobis  videtur,  de  aeris  natura  et  usibus,  tum 
quoque  mutationibus  imprimis  seipsum  certiorem 
facere,  quadam  necessitate  cogitur.  Hisce  pro-- 

be  perpendis,  hunc  primum  laborem,  causa  tenta- 

• 

minis,  aggredior.  Argumentum  jam  nobis  con¬ 
siderandum,  quanquam  ad  mentes  humanas  re¬ 
rum  ubique  curiosas,  irritandas  admodum  est 
idoneum,  atque  colentibus  mercedem  non  parvam 
promittit,  pari  tamen  fato  ac  caetera  physices,  ar¬ 
gumenta  philosophis  antiquis  parum  apertum  re- 
perimus.  Non  his  proprietates  aeris  ;  nedum  che- 
mica  innotuit  compositio.  'Quod  tamen  antiquis 
vitio  vertere  est  minime  aequum.  His  seculi  ju¬ 
nior  aetas,  nobis  provecta  vel  senior  :  Primaevo  ho¬ 
minum  generi  arcta  rerum  cognitio,  paucaeque 
proinde  necessitates ;  Humanae  scientiae  paren¬ 
tem  satis  se  superque  ostendit  experientia,  quae 
identidem  per  temporum  fugam  augeatur  oportet ; 
Majoribus  nostris  cumulos  scientiae  per  manus  ac- 

ceptos  debemus  hodierni.  Quapropter  de  inge¬ 
niis  antiquorum  detrahendo  supersedeatur,  dum 
opiniones, eorum  ac  observationes  in  medium  pro¬ 
laturi  sumus,  sedule  cauti,  ne  lectorem  fatige¬ 
mus. 

In  -Literis  Sacrosanctis,  quas  omnium  vetustis¬ 
simas  aevo  nostro  tradidit  antiquitas,  nulla  primae¬ 
vorum  de  argumento  nostro,  notitia  nisi  haec  ap¬ 
paret,  aera  fomitem  vitalem  fovere.  Huc  spectat 
verbum.  Vitae  Spiritus.  Quae  dictio  etiam  in  scrip¬ 
tis  veterum  multorum  occurrit.  Qui  vero  de  re 
philosophari  coeperunt,  in  opinionum  commenta 
prolapsi,  a  vero  longe  lateque  aberrarunt.  Hier¬ 
onymum  quidem  Fabricium  ab  Aquapendente, 
anatomicorum  fere  omnium  sui  seculi  principem, 
usus  cui  in  corporibus  animalium  inserviret  aer, 
adeo  latebat,  ut  e  pulmonibus  in  *  sinistrum  cordis 
ventriculum  attrahi  aera,  qui  inde  per  spiramen¬ 
ta  invisibilia  in  aortam  distribuendus  esset ;  fuli¬ 
gines  vero  aut  particulas  impuras  per  eundem  tu¬ 
bum  quo  ad  cor  spiritus  duceretur,  transmitti,  et 
cor  arteriasque  pulmonibus  tantum  refrigerari,  illi 
videretur.  Ita  quatenus  in  muneribus  vitae  va¬ 
leret  aer,  veteres  ignorasse  compertum  habemus. 

Mirum  sane  primo  intuitu  videri  potest,  errores 
tamdiu  valuisse  tantos.  In  quo  tamen  experien¬ 
tiae  quotidianae  nihil  repugnatur.  Quo  plus  enim 
imperiti  sunt  homines,  saepe  usu  venit  ut  eo  plus 
peritos  seipsos  esse  putent.  Tanta  vero  peritia  aux¬ 
ilii  nil  indiga.  Hinc  stultitia  sententiarum  inter 
philosophandum  et  diversitas ;  hinc  ratiuncula¬ 
rum  levium  ultra  justum  fiducia ;  hinc  experi¬ 
menta,  auxiliumque  omne  idoneum,  neglecta. 
Sed  ad  rem  redeo.  In  primis  eorum,  qui  natu¬ 
ram  aeris,  et  nexus  eum  inter  ac  corpora  caetera 
intervenientes  tractare,  opinionesque  suas  cum  ar¬ 
gumentis  atque  rationibus  illuc  spectantes  pro¬ 
ferre,  tentavere,  Aristoteles  eminet.  Hic, 
ut  inter  omnes  constat,  elementa  rerum  quatuor, 
'  ignem  videlicet,  aquam,  aera,  et  terram,  nec  plu¬ 
ra  nominavit ;  eadem  viribus  ingentibus  instruc¬ 
ta,  alia  in  alia  miris  pendere  modis,  arbitratus. 
Hoc  dogma  longo  tempore  floruit,  nempe  dum 
cunctos  auctoris  venerandi  adeo  tangebat  admira¬ 
tio,  ut  sanus  minimo  haberetur  quisquis  illud 
quoquo  modo  falsum  putaret.  Cui  quidem  quse 
adjicerentur,  permulta  canere  poetarum  nonnullis 
placuit.  An  speciosa  fictaque,  quae  hi  imaginan- 

do  conceperant,  philosophi  graves  in  dubium,  vo- 
carint  necne,  minime  liquet.  Hippocrates 
qui  jEsculapii  aedes  instauravit,  novoque  ornavit 
decore,  sagacitate  propria  ductus,  cum,  mutationes 
corporum  animalium  aeri  mutato  deberi,  testa¬ 
retur  experientia,  in  eventus  rerum  observandos, 
sententiis  imaginosis,  ut  oportuit,  neglectis,  in¬ 
cumbebat  ;  quae  proinde  de  aere  senserat,  admo¬ 
dum  utilia,  principiis  innixa  veris,  in  omnia  de  ar¬ 
gumento  jam  comperta  conveniebant.  Caeterum, 
neque  ea  tempestate,  neque  seculis  pluribus  in¬ 
terjectis,  quidquam  veri  vel  etiam  probabilis  de 
aere  a  mortalibus  reliquis  illuc  accessit ;  magnae 
scilicet  difficultates  investigationi  obstabant  ubi¬ 
que.  Graecis  literis  atque  Romanis  depravatis, 
longa  etiam  plurimorum  desuetudine  missis,  secu¬ 
la  pene  duodecim  fuere  fera  in  quibus,  pro  artibus 
ingenuis  superstitiosas  et  mirabilium  studia  cole¬ 
bant  homines,  ob  mores  barbaros  ignorantiamque 
ludibrio  facti,  donec  ea  mala  fugatum  lux  tandem 
advenit,  simul  que  demonstratum,  ad  causas  re¬ 
rum  hactenus  abditas  ingenioso  cuique  aditum 
patere.  Nec  illorum  temporum  sacerdotibus  ta¬ 
les  erant  animi  affectus,  quales  ministerio  sancto 

conveniebant.  A  vulgo  enim  veritatem  celare 
conati  sunt,  suadendo  venari,  et  quibusvis  exer¬ 
citationibus  campestribus  intendere  vires,  multo 
magis  generosum  esse,  quam  literis  incumbere. 
Homines  etiam  permulti,  ordine  sacro  haud  ini¬ 
tiati,  popularis  auras  captatores,  cum  vulgum 
paucos  doctrina  claros  maxime  venerari  vidissent, 
sui  ipsorum  artibus  optimis  eruditorum  speciem 
prasbere  summopere  sunt  conati,  quamvis  e  fonte 
superstitionis  prascipue  hausissent.  Quorum  arti¬ 
bus  parum  honestis  inservientium,  inter  monu¬ 
menta  eminet  istud,  nescio  quid,  ostentatum  to¬ 
ties,  nunquam  probatum,  quo  cuncta,  quantum¬ 
vis  impura,  in  aurum  mutarentur  metalla  ;  pari- 
terque  alterum,  quo  genus  humanum,  praeda  licet 
debita,  letho  praeriperetur.  Scientia  tandem  su¬ 
perne,  theologia  nimirum  inspirata,  mortalibus 
luxit  benigna,  ne  in  conditionem  degenerarent,  in 
qua  hominem  inter  et  animal  brutum  est  limes 
arctissimus,  et  contra  conatus  eorum,  qui  munere 
docendi  fruebantur,  iterum  in  terris  et  virtutem 
et  Scientiam  posuit.  Bacon  ille  celeberrimus, 
inter  Angliae  primores,  philosophorum  ineptias, 
primus,  quantopere  virum  deceret  ingeniosissi- 

mum,  exposuit,  viamque  probe  monstravit,  qua 
sola  ad  scientiae  culmen  perveniretur.  Ipse  do¬ 
cuit  experimenta  instituere,  eorum  veram,  quan¬ 
tum  fieri  posset,  interpretationem  dare,  ut  omne 
dogma,  rationi  rectae  minus  consentaneum,  cona¬ 
tibus  ad  arcana  Naturae  detegenda  valentibus 
omnino  cederet.  Primo  vero  •  neglectum  est  vi¬ 
ri  celeberrimi  consilium,  et  adhuc  sub  specie 
doctrinae,  pervaluit  ignorantia  ;  sed  hoc  in  statu 
res  haud  diu  mansit.  Namque  quicunque  claus¬ 
tra  veritatis  daedalea  introire  in  animum  sibi  in¬ 
duxissent,  illis  semitam,  quam  monstraverat  Ba- 
CON,  calcandam,  fuere  qui  sibi  persuaserunt. 
Dehinc  literae,  mathematicorum  praecipue  ac  phy¬ 
sicorum,  fatis  melioribus  uti  coeperunt.  Galileo 
ac  Toruicelli  grege  communi  seipsos  excerpse¬ 
runt,  pondus  quoddam,  premendique  vim  aeri  su- 
besse,  demonstrantes.  Inde  plura  scientiae  miracu¬ 
la  speciosa  promendi,  spes  in  posterum  perlucebat. 
Invenit  clar.  Boyle  instrumentum,  cujus  ope 
vasis  depromi  posset  aer  ;  et  modus  quo  is  exhau¬ 
riebatur,  eundem  vi  resiliendi  praepotentem,  ejus- 
que  densitatem  ex  compressionis  gradu  variare,  in¬ 
dicavit.  Periti  autem  alii  philosophi,  nominis 

haud  parvi,  experimenta  instituerunt,  ex  quibus, 
apud  omnes,  pondus  hujus  fluidi,  vis  resiliendi,  et 
densitas,  satis  constabant.  Hic  neutiquam  cona¬ 
tu  laudabili  destiterunt ;  sed  contra,  conjecturis 
felicissimis,  quas  proxime  posteri  male  neglexe¬ 
runt,  sunt  augurati.  Caeterum  Mayo  in  nitrate 
potassse  aliquid  comperit,  quo  animata  est  ustio. 
Aere  igitur  aliquid  inesse  nitro  simillimum,  aut 
saltem  ad  notas  incendii  promovendas  aptum,  bene 
collegit.  Pius  doctusque  Boyle,  hujus  rei  mini¬ 
me  ignarus,  materiem  generis  nullius,  ne  sulphur 
quidem,  ipsum,  quamvis  ad  ignem  concipiendum 
facillimum,  in  vase  nil  aeris  continente  inflamma¬ 
ri  posse  ostendit.  His  compertis,  Newtonus, 
philosophorum  facile  princeps,  alia  addidit  haud 
minoris  momenti.  Ipse  ostendit  lucem  a  sole 
proficiscentem,  ab  aere  refrangi  adque  terram  di¬ 
rigi,  quaitivis  fons  ipse  nubibus  umbraretur;  ac 
sonum  e  tremoribus,  quos  aeri  impertirent  vibran¬ 
tia,  omnino  pendere.  Primus  autem  de  ea  cor¬ 
porum  dote,  qua  aere  graviora  in  tellurem  ferun¬ 
tur,  plene  disseruit.  Plurimum  autem  adhuc 
perficiendum  philosophis  restabat,  quibus  nimi¬ 
rum  aeris  'compositio  chemica  vix  in  suspicionem 

venerat.  Initio  seculi  decimi  octavi  Becherius 
et  ejus  discipulus  Stahlius,  res  singulas  ad  us¬ 
tionem  sustinendam  idoneas,  e  fundamento  quo¬ 
dam,  ac  certo  principio,  quod  Phlogiston  appella¬ 
bant,  compositas  esse :  cuncta  qua0  a  corporibus 
incensis  exhibeantur  indicia,  hujus  principii  pro¬ 
prietatibus  accepta  referenda  esse  ;  hoc  inter  res 
comburendas  evoluto,  caetera  liis  propria  tunc  de¬ 
tegi,  easque,  phylogisto  sic  ^privatas,  nequaquam 
iterum  inflammari  posse  docuerunt.  Absque  aere 
sane  ustionis  phaenomena  exhiberi  non  posse,  satis 
constabat.  Atqui  eum  tantum  mechanice  agere 
contenderunt.  Haec  ratio  brevi  tempore  ab  om¬ 
nibus  recepta  est,  tanquam  per  eam  explicari  pos¬ 
sent  cuncta  ab  incensis  exhibita.  Tandem  vero, 
ut  aedificium  grande  super  fundamenta  infirma 
locatum,  subito  casum  subiit.  Clar.  Priestley 
nihil  in  aere  comburi  posse,  qui  alii  comburendo 
inserviret,  feliciter  comperit.  Hunc  aerem  a  phlo- 
gisto  tantum  contaminari,  sibi  persuasum  habuit. 
Verum  paulo  post  oxidum  manganesium  nigrum 
cum  acido  sulphurico  miscendo,  a&a  nihil  phlo- 
gisti  continentem,  detexit.  Eodem  fere  tempore, 
Schelius  ingeniosus,  aeris  sulphureto  cuidam. 

phosphorove  subjecti  copiam  minui,  ejusque  resi¬ 
duum  ustioni  fovendae  minime  par  esse,  percepit. 
Cum  res  ita  sese  haberet,  vir  eximius,  aerem  e 
duabus  partibus,  altera  quae  evanuerat  in  experi¬ 
mento,  altera  quae  restabat,  constare  praesensit. 
Nec  ea  res,  quemadmodum  ipse  paulo  post  exper¬ 
tus  est,  eum  falsum  habuit.  Aerem  enim  repe- 
rit  in  quo  omnia  ustioni  apta,  vi  mirabili  vivida- 
que  accenderentur.  -  Atque  cum  non  posset  quin 
hunc  aerem  esse,  qui  inter  experimentum  se  sub¬ 
duxerat,  judicaret,  eum  proportione,  qua  aeris  vo¬ 
lumen  diminutum  est,  cum  aere  quem  haud  al^ 
sorbuerat  sulphuretum,  commiscuit,  atque  rem 
ita  gerendo,  aerem  fecit,  quem  inter  et  commu^ 
nem  nulla  extitit  discrepantia,  quod  ad  incendii 
sustinendi  vim  attinet.  Dum  in  Suedia  tales 
ScHELii  labores  successu  non  carebant,  eximius 
Lavoisier  in  Gallia,  calcem  hydrargyri  faciens, 
aeris  partem  absorbere  hydrargyrum,  et  residuum 
flammae  adversum  esse,  invenit.  Cum  vero  calcem 
igiii  subjecisset,  ope  vasorum  chemicorum,  aeris 
partem,  quam  absorbuerat  hydrargyrum,  collegit, 
atque  propriis  experimentis  institutis,  hanc  ean¬ 
dem  et  minime  Sthalii  phlogiston,  verum  esse 

ustionis  conflandae  principium,  conclusit.  Jam- 
que  Stahlii  rationem,  quam  diu  suspectam  ha¬ 
buerat,  omnino  abjecit,  et  explicationem  rei  dedit 
veram  quantum  attingere  possimus  mortales,  nec 
conjecturalem,  ut  opinor,  nisi  qua  conjecturis  so¬ 
lis  est  locus.  Vir  eximius  corpora,  qualia  inflam¬ 
mari  possint,  in  duo  principia  aut  elementa,  ut 
vocantur,  resolvi,  ac  horum  unum,  illud  ^ddelicet 
quod  attraxerat  atque  in  sua  substantia  detinue¬ 
rat  hydrargyrum,  iis  chemice  conjungi,  atque  lucis 
calorisque  indicia  eisdem  condensatis  nata,  secun¬ 
dum  opinionem  Professoris  chemiae,  nuper  in  hac 
alma  Academia  illustris,  ostendit. 


DE  MECHANICIS  AERIS  PROPRIETATIBUS. 

Fluidum  perluciditate,  tenuitate,  pondere  ac 
vi  resiliendi  praeditum,  dicitur  Aer  Communis. 

Perluciditas,  tenuitasque  sunt  adeo  manifestae, 
ut  ad  eas  ostendendas  argumenta  adliibere  super¬ 
vacaneum  omnino  foret. 

Alicujus  esse  ponderis,  cum  in  eo  saepenumero 
fluctuent,  permulta  levia,  sed  nonnullum  pondus 

habentia,  cum  per  ejus  efficaciam  in  tubo  perma¬ 
neat  hydrargyrum,  cumque  vasa  leviora  evadant 
e  quibus  exhauriatur,  et  doctis  et  indoctis  satis 
innotuit. 

\ 

Vim  resiliendi  constantem  habere  dicitur,  quia 
compressus,  aut  intra  limites  arctiores  retentus, 
protinus,  summota  vi  comprimente,  volumen  pris¬ 
tinum  recuperat. 

Hisce  compertis,  finium  propagandorum  studi¬ 
osi  materiem  avide  prehenderunt  philosophi,  de 
qua  ratiocinari  liceret ;  quibus  procul  dubio,  la¬ 
bore  adeo  laudabili  suscepto  fructus  non  omnino 
defuerunt.  Nec  interea  negandum  est,  philoso¬ 
phos  de  permultis  aeris  proprietatibus  mechanicis 
incertos  esse,  imo  pro  certissimo  habendum,  am¬ 
bagibus  tanti  argumenti  potiundis  nequaquam 
par  existere  ingenium  humanum. 

Perlucidus  intelligitur  aer,  quod  per  eum  ra¬ 
dii  lucis  quoquoversum  transeunt.  Ut  vero  ni¬ 
hil  de  natura  lucis,  nihil  de  dotibus  ejus  mecha¬ 
nicis,  exploratum  nobis  est,  sic  nihil  de^minutissi- 
marum  materiae  particularum  statu,  in  quo  trans¬ 
mittuntur  radii  lucis,  novimus ;  et  nunquam,  ni 
fallor,  noturi  sumus.  Quamvis  omnes  lucis  radii 

partes  aerem  facile  permeant,  tamen  cum  in  coe¬ 
lum  innubilum  oculos  tendimus,  nihil  nisi  coerule¬ 
am  concamerationem  terrarum  superficiei  induc¬ 
tam  conspicimus.  Hoc  de  vaporibus  cum  aere 
commistis  pendere  vulgo  affirmatur,  ac  ut  nobis 
videtur,  non  sine  gravi  ratione  ;  quoniam  vapori¬ 
bus  plurimis  radii  coerulei  reflectuntur,  pbiloso- 
phisque,  cum  ad  altissima  ascendissent,  coelum 
nigrum  se  obtulit. 

Tenuitas  de  vi  resiliendi  pendet,  ac  proinde 
quae  de  hac  dicemus,  illam  satis  illustrabunt. 

Quod  ad  materiae  pondus  attinet,  animo  conci¬ 
pitur,  haud  comprehenditur,  qualis  sit  illa  corpo¬ 
rum  gravium  vis,  qua  ad  centrum  globi  tendunt. 
Gravi tatio  appellatur  haec  propensio.  Cujus  eti¬ 
amsi  causa  tenebris  densis  involvatur,  vim  tamen 
propensionis  ipsius  quadruplici  ratione,  ut  dimi¬ 
nuitur  ad  globum  distantia,  crescit.  Uncia  glo¬ 
bi  quaeque  quadrata  libras  aeris  quindecim  susti¬ 
nere  dicitur.  Ad  res  quasdam  ad  globum  ipsum 
pertinentes,  de  aeris  densitate  disceptantes  ani¬ 
mos  attendere  oportet,  quoniam  virtus  globo  non 
solum  inhaerere  videtur,  quae  corpora  ad  eum  attra¬ 
hit,  sed  ita  a  rebus  globo  propriis  temperatur,  ut 

diversis  in  locis  vi  inaequali  polleat.  Quin  et  a 
vi  telluris  centrum  fugientis,  et  a  figura  terrae 

I 

secundum  supra  dicta,  sequitur,  aeris  densitatem 
apud  circulum  aequinoctialem  fore  minorem,  quam 
apud  polos.  Eandem  etiam,  ob  causas  naturales 
manifestas,  haud  esse  omnibus  temporibus  eodem 
in  loco,  in  memoria  est  tenendum.  Necessitas 
proinde  oritur  e  variis  densitatibus  apud  locum 
occurrentibus,  maximam,  minimamque  notandi, 
quibus  quae  hic  et  nunc  sit,  comparata  protinus 
innotescat.  Huic  usui,  ut  probe  notum  est,  Baro- 
metrum  inservit. 

„  Quod  ad  aeris  vim  resiliendi  attinet,  ex  multis 
argumentis,  hanc  calori  intus  agenti  tribuendam 
esse,  concludere  licet.  Augescente  eo,  materiam 
fere  quamque  sub  quaque  forma,  fluidiorem,  eo 
decrescente,  solidiorem  evadere,  et  indocti  sciunt, 
et  periti  nihil  dubitant.  Aquam  satis  frigidam 
semper  esse  molem  solidam,  ac  satis  calidam  va¬ 
porem  heri,  ab  hominibus  quam  maxime  barbaris 
quin  observatum  sit  non  potuit.  Philosophi  his¬ 
ce  argumentis  simplicibus  adducti,  eodemque  effa¬ 
to  nixi,  caloris  impulsum  in  Aere  Communi  et 
cunctis  aliis  corporibus,  pro  singulorum  capacitate 

se  jactare,  sibi  persuadebant.  Experti  caloris  in¬ 
cremento  aeris  volumen  augeri,  atque  illius  immi¬ 
nutione  hoc  pariter  arctius  reddi,  non  sine  gravi 
ratione,  aera  calore  carentem  semper  esse  forma 
solidum,  collegerunt.  Haud  vero  tam  facile  ex¬ 
planari  potest,  quomodo  aerem  fluidum  reddat  ca¬ 
lor.  Videtur  sane  nonnullis,  caloris  particulas  se 
invicem  repellere,  et  materiae  particulis  se  invicem 
repellendi  facultatem  praebere,  et  hunc  in  modum 
vim  qua  se  invicem  attrahunt  illae,  inanem  reddere, 
et  hoc  valere  effectum  secundum  rationem  quan¬ 
titatis  caloris  qui  particulis  insit,  et  vis  attrahen¬ 
tis,  qua  praeditae  sint  particulae.  Hisce  rebus  prae¬ 
dictis,  ut  id  quod  aerem  pressui  cedere,  ac  com¬ 
pressione  ablata,  pristinum  recuperare  volumen, 
efficit,  clara  in  luce  appareat,  tantum  modum  per¬ 
stringere  restat,  quo  solida,  fluida  densa,  ut  vo¬ 
cantur,  et  fluida  aeria^  quod  ad  vim  resiliendi,  in¬ 
ter  sese  differant.  Namque  ex  hac  collatione, 
quo  major  sit  densitas,  eo  minorem  esse  vim  resi¬ 
liendi,  quatenus  haec  verba  fluidis  aeriis  applicari 
possunt,  compertum  habemus.  Calor  itaque,  cum 
corpora  rarefacit,  his  vim  resiliendi  praebet.  Nul¬ 
lum  argumentis  nostris  errorem  inesse  propterea 

videtur,  quod  corpus,  vi  mechanica  comprimente, 
caloris  sui  partem  demittit,  ac  protinus,  ablata 
compressione,  recipit.  Ergo,  uti  verisimile  est, 
aer,  si  expelli  non  posset  calor,  nulla  vi  mechani-  k 
ca,  quae  est  sub  nostra  potestate,  comprimeretur, 
et  si,  compressione  ablata,  calorem  non  reciperet, 
neutiquam  resiliret.  Itaque  caloris  particulae  se 
invicem  repellere,  ac  facultatem  materiae  particu¬ 
lis  se  invicem  repellendi  praebere ;  atque  fluido¬ 
rum  aeriorum  vis  resiliendi,  et  de  calore  mobili, 
et  de  re  quod  vis,  qua  calorem  sibi  attrahunt  par- . 
ticulae,  omni  pressurae  gradu  minuatur,  pendere, 
nobis  videntur. 


DE  AERIS  COMPOSITIONE. 

Jam  nobis  restat  qui  de  mechanicis  aeris  pro¬ 
prietatibus  paulum  disseruimus,  principia  cbemi- 
ca  exponere.  Ille,  ut  observatum  est  supra,  cor¬ 
pus  simplex’ non  est ;  sed  ex  duobus,  vel,  ut  qui¬ 
busdam  placet,  ex  tribus,  inter  se  admodum  di¬ 
versis,  componitur.  Haec  appellantur,  ut  omnibus 
notum  est,  Oxy genium,  Azotium,  ac  Acidum  Car- 

ilicum.  Talem  esse  aeris  compositionem,  a  ne¬ 
mine  etiam  tironum  ignoratur  :  imo,  quoniam  res 
supra  dict^  quam  facillime  inter  se  separantur, 
^  nobis,  hoc  in  loco  rem  attingendi  nihil  est  propo¬ 
siti. 


DE  OXYGENid. 

De  proprietatibus  oxygenii  abstracti  ac  sim¬ 
plicissimi  mechanicis,  quantum  de  re  novi,  nihil 
repererunt  ehem  ici.  Calori  vero  conjunctum  sem- 
per  esse  fluidum  aelium,  perlucidum,  insipiduna 
omnibus  notum  est.  Fluidis  ah  aliis  aeriis  se¬ 
cundum  vim  resiliendi  nihil  diflert,  Omnibus 
namque  hisce  corporibus,  ut  noster  Chemiae  Pro¬ 
fessor  pulcherrime  ostendit,  eadem  est  resilien¬ 
di  vis.  In  mensuris  Aeris  Communis  centum, 
sunt  oxygenii  una  et  viginti ;  in  partibus  vero 
centum  ponderatis,  quatuor  et  viginti.  Idem, 
quam  ulla  fluida,  sive  densa,  sive  aeria,  quam  ulla 
fortasse  corpora,  copia  majori  super  hujus  globi 
superficiem  natura  diffudit.  Neque  ejus  copia  est 
utilitate  major.  Haud  tantum  est  in  aere,  vel  in 

aqua,  ac  in  regione  terrea,  sed  in  hisce  res  est  max¬ 
imi  momenti.  Rerum  ex  quibus  constat  aer  est  una 
et  illa  quidem  de  qua  omnino  dependent  et  anima¬ 
lium  sanguinis  calidi  vita,  et  permulta  clara  natu- . 
ralia,  ut  illa  quse  a  corporibus  inter  comburendum, 
exhibentur.  Ex  eo  et  hydrogenio  constat  aqua,  cui 
compositio  est  talis  corporea,  qualis  ipsam  aeris 
communis  aliquid  continere  faciat,  quo  animantia 
eandem  habitantia  vitam  suam  tolerent.  Denique 
si  id  globo  terrestri  negasset  natura,  hic  plurimis 
acidis,  terreis,  alcalinisque  deficeret.  Herbaa  au¬ 
tem,  oxygenii  virtute,  quse  et  in  aere  et  in  .terra  pol¬ 
let,  cum  sunt  in  utraque  regione,  procul  dubio  vi¬ 
gent. 

Quoniam  oxygenium  in  illa  mundi  parte  quam 
nos  penes  est  explorare,  tanta  copia  abundat,  ac, 
ubicunque  sit,  munere  maximi  momenti  fungitur, 
idque  fere  mutationem  chemicam  subeundo,  le¬ 
ges,  quse  id  in  mundi  partibus  quibus  natura  da¬ 
tum  est,  et  adesse  et  agere  afficiunt,  investigare 
est  proximum. 

Jam  oxygenium,  partibus  globi  solidis  ex  eo 
aliquatenus  conflatis,  ad  plantarum  sedes  forman¬ 
das  multum  conferre  supra  dictum  est.  Aqua 
autem  ex  hoc  et  hydrogenio  composita,  plantis  est 

pabulo.  Fruges  ita  alitae,  vice  felicissima,  ut  vi¬ 
tio  aeris  bene  noto,  occurratur,  interdiu  oxygeni- 
um  exhalant.  Herbas  vero,  noctu,  acidum  carbo- 
nicum,  et  fortasse  gas  azoticum,  exhalare  *,  per¬ 
multum  acidi  carbonici  animalium  respiratione  cor¬ 
poribusque  ardentibus  generari,  innotuit :  quorum 
copia  cur  non  praeter  modum  multiplicetur,  ut  in¬ 
de  sequantur  perniciosissima,  quaerendum  est. 
Acidum  carbonicum  in  aere  communi,  copia  ni¬ 
mia,  existere  non  posse  cogitatione  praecipimus, 
cum,  carbonio  a  terra  herbis  abstracto,  acidi  car¬ 
bonici  omne  nimium  aere  abstrahi  regno  fossili, 
ut  incommoda,  ex  carbonio  ablato  orientia,  praeca¬ 
veantur,  verisimile  est.  Verum  de  modis  qui¬ 
bus  aere  abstrahitur  azotii  abundantia  nimia,  phi¬ 
losophi  nihil  habent  compertum.  Corpora  sane 
animalium  azotium  absorbere  nonnullis  videntur. 
Sed  hoc  experimentis  parum  probatum  est.  Azo¬ 
tium  corpus  non  esse  simplex,  ideoque,  partibus 
componentibus  a  se  invicem  disjunctis,  in  quibus¬ 
dam  naturae  operibus  consumi,  verisimile  est. 
Haec  mea  est  sententia,  propterea  quod  azotio 
abundant  corpora  animalium,  quae  frugibus  ves¬ 
cuntur  solis,  nec  illa  quidem  aere  communi  azo- 

tium  abstrahere  ullis  experimentis  ostenduntm*. 
Verum  praeter  regnum  fossile  procul  dubio  sunt 
alia,  quae  oxygenium  aeri  communi  praebent.  Sed 
de  iis  disserere  nobis  non  videtur,  cum  parva  sunt  ^ 
omnia,  ac  permulta  fortuita. 

Jamque,  pro  nostra  brevitate,  tractato  quo  in 
aere  et  in  aliis  mundi  partibus,  modo,  servatui* 
oxy genii  proportio  idonea,  de  ejus  effectis  in  ani¬ 
malium  vitam  sustinendo,  et  de  morbidis  condi¬ 
tionibus  ad  quas  summovendas  sit  aptum,  pauca 
tradenda  restant.  Chemica  fortasse  historia  hu¬ 
jus  corporis,  ea  amplior,  quae  supra  data  est,  a  no¬ 
bis  requiratur.  Talem  autem  dare,  quoniam  res 
a  doctissimis  auctoribus  fideliter  ac  prolixe  abso^ 
luta  est,  esset  supervacaneum. 

De  modo  qdo  oxygenium  animalium  vi^ 

TAM  SUSTINET,  ET  DE  CONDITIONIBUS 
MORBIDIS  QUIBUS  PRODEST. 

Auctores  fere  omnes,  qua  vi  in  carnosis  aut  in 
aliis,  secundum  ipsarum  naturam,  corporis  defunc¬ 
ti  partibus,  res  valeant,  mutationes  quas  in  cor¬ 
pore  vivo  efficiunt  scrutati,  commemorare  solent, 

Attamen  ssepenumero  ab  effectis  rerum  in  de¬ 
functo,  nulla  argumenta  suppeditantur,  quae  ea¬ 
rum  effectorum  naturam  in  corpore  vivo,  ullo  mo¬ 
do  detegant.  Experientia  enim  compertum  ha¬ 
bemus,  aliquid,  vulgo  principium  vitae  appella¬ 
tum,  animalium  corporibus  inhaerere,  quod  legi¬ 
bus  chemicis  resistit,  et  rerum  effectis  omnium  in 
corpus  receptarum,  quodammodo  modum  ponit. 
Talem  vero  periclitationem  de  oxygenio,  quod 
vitam  alit,  mutationem  chemicam  efficiendo, 
operae  pretium  fuisse,  nemo  negaverit.  Auctores 
itaque  bene  experimentis  detexerunt,  oxygenio  ci¬ 
to  animalium  corporibus  defunctis  putredinem  in¬ 
duci,  et  quod  est  momenti  majoris,  in  pulmonibus 
sanguinem  quodammodo  mutari,  lidem  oxyge¬ 
nio  sane  in  pulmonibus  sanguinem  mutari,  quin 
suspicarentur  haud  potuerunt,  cum  respirare  pul¬ 
mones,  aerem  eisdem  emissum,  ab  eo  qui  erat  in 
eos  receptus,  multum  differre,  et  molem  sanguinis 
totam  per  pulmones  in  circuitu  iter  facere,  mani¬ 
festum  esset.  In  sanguine  igitur  per  hos  jam 
transmisso,  scilicet  arterioso  dicto,  praecipue  oxy- 
genii  effecta  exploranda  erant.  Arteriosus  pror 
tinus  cum  venoso  comparatus  est  sanguis,  illum- 

que  hoc  caloris  esse  magis  vividi,  collatio  demon¬ 
stravit.  Discrepantiam  autem  hanc  oxygenio  de¬ 
beri  ideo  probatum  est,  quod  hoc  rubore  magis  vi¬ 
vido  sanguinem  emissum  suffundit,  et  sanguis  ita 
mutatus  in  azotio  vel  hydrogenio  multum  caloris 
amittit.  Mutationis  ipsius  utilitas  haud  diu  la¬ 
tuit,  quoniam  animalia  azotico  in  aere,  et  in  om¬ 
nibus  aliis  fluidis  elasticis  praeter  a&em  commu¬ 
nem  statim  demori,  ac  etiam  in  hoc  tantum  vi¬ 
vere  posse,  oxygenio  nondum  consumpto,  multis 
experimentis  probatum  est. 

Comperto  oxygenium  in  respiratione  usui  uti¬ 
lissimo  subservire  ;  de  quantitatis  ratione,  qua  id, 
definito  tempore,  in  pulmones  recipitur,  ejicitur- 
que  ab  eis,  jam  inquirendum  est.  Collatis  expe¬ 
rimentis  chemicorum  diversis,  humanos  pulmones, 
a  spiritu  ducto,  ducentas  septuaginta  quatuor  ae¬ 
ris  uncias  cubicas  continere,  et  ex  hac  quantitate 
triginta  septem  uncias,  subemissum,  abstrahi,  ve¬ 
risimile  existimatur.  Parte  autem  horse  sexa¬ 
gesima  vicies  pulmones  respirare,  ac  oxygenii  un¬ 
cias  cubicas  viginti  sex,  et  partes  sex  denarias  con¬ 
sumi,  sibi  ipsis  philosophi  persuaserunt.  Talia 

vero  experimenta,  quod  facile  putaveris,  vix  un¬ 
quam  errore  sunt  immunia. 

Quamvis  oxygenio  sanguinem  non  tantum  mu¬ 
tari,  sed  etiam  multum  corrigi,  in  lucem  protule¬ 
runt  philosophi,  tamen  de  mutationis  ipsius  na¬ 
tura  dubitatio  est  magna.  Celeberrimus  La- 
voisiER,  cum  de  re  primum  tractaret,  in  pulmo¬ 
nibus  aeris  oxygenio  a  sanguine  carbonium  hy- 
drogeniumque  abstrahi,  ac  ita  acidum  carboni- 
cum,  halitumque  pulmonum  generari ;  postea  ve¬ 
ro  a  sanguine  in  pulmonibus  oxygenium  absorbe- 
ri,  et  acidum  carbonicum  vaporem  que  in  vasis  ip¬ 
sis  sanguinem  vehentibus,  generari  docuit.  Quo¬ 
niam  vero  pulmonibus  evadit  acidum  carbonicum, 
ejusdem  que  quantitatem  oxy  genii  consumpti  quan¬ 
titati  convenire  ostendunt  chemici  haud  parvi  no¬ 
minis  ;  ac  prseterea,  sanguine  venoso  oxygenio  ex¬ 
posito,  acidi  carbonici  copia,  oxygenio  consumpto 
par  omnino  generatur,  per  oxygenium  sanguine 
in  pulmonibus  carbonium  abstractmn  nobis  vide¬ 
tur.  Humor  lacteus  qui  Chylus  appellatur  certe 
in  sanguinem,  et  ni  fallor,  praecipue  ope  oxygenii, 
mutatur.  Opinio  sane  non  omnino  est  conjectu¬ 
ralis,  cum  chylus  carbonio  superabundare  videatur. 

oxygenioque  carbonium  sanguine  abstrahatur'. 
Sententia,  qua  ex  a&is  communis  oxygenio  ae 
partis  sanguinis  hydrogenio  constare  dicitur,  pul¬ 
monum  vapor,  probatione  indiget,  cur  non  ille  ex 
pulmonum  superficie  oriatur,  ubi  pleraque  alise 
res  generationi  ejusdem  favent.  Verum  longe  ali^ 
ter  docto  Cuawfoudio  visuin  est,  qui  sanguini 
hydrocarbonium  acquiri  apud  arteriarum  extrema, 
ex  hoc  et  oxygenio  aeris  inspirati,  acidum  carbo- 
nicum  et  vaporem  pulmonum  constare,  atque  ca-^ 
lorem  in  venis  generari,  demonstrantibus  experi¬ 
mentis  oxy genium  majore  capacitate  caloris  acci¬ 
piendi  quam  acidum  carbonicum,  ac  sanguinem 
arteriosum  quam  venosum  instrui,  in  medium  pro¬ 
tulit.  Hoc  dogma  principiis  nititur  admodum 
dubiis  ;  namque  de  functionis  conditione  in  ple- 
risque  morbis,  nequaquam  pendet  aUt  caloris  im¬ 
minutio,  aut  incrementum  ;  chemicorurnque  ex¬ 
perimenta  de  corporum  capacitate  caloris,  a  se  in¬ 
vicem  parum  confirmantur :  post  mortem  etiam 
respiratio  artificialis  corporis,  calorem  potius  dimi¬ 
nuere  visa  est  quam  augere. 

Quantitas  oxygenii  consumpti,  ac  acidi  carbo- 
nici  generati,  secundum  auctores  fide  et  doctrina 
claros,  non  omnibus  temporibus  eadem  est.  Aci- 

di  carbonici  quantitas,  horis  matutinis  ac  meridi¬ 
anis  est  maxima,  vespere  et  nocte  minima ;  et 
quod  mirum  videtur,  cunctis  fluidis  vinosis  in  cor¬ 
pus  receptis  diminuitur,  quamvis  excitantibus  ani¬ 
mi  affectibus  augeatur,  et  deprimentibus  diminu¬ 
atur.  Sed  ex  multis  aliis  varia  est  acidi  carboni¬ 
ci  quantitas.  Nihil  itaque  de  quantitate  ipsa  di¬ 
cendum  est. 

i  > 

Talem  autem  sanguinis  mutationem  in  corpo¬ 
ris  superficie,  qualem  in  pulmonibus,  induci,  non¬ 
nulli  affirmant ;  alii  vero,  rem  non  ita  sese  ha¬ 
bere,  contendunt.  Cutis  fortasse  non  in  omni¬ 
bus  hominibus,  aut  etiam  in  eodem  homine  diver¬ 
sis  temporibus,  mutationem  sanguinis  supra  dic¬ 
tam,  efficit. 

Quamvis  natura  sanguinis  mutationis  ab  oxy- 
genio  in  pulmonibus  perfectae  sit  incerta,  in  vitae 
tamen  indiciis  mutationis  effecta  sunt  satis  mani¬ 
festa.  Res  est  satis  nota,  nervos  vasaque  sangui¬ 
nem  vehentia,  instrumenta  esse  prima  quibus 
principii  vitalis  actiones  perficiuntur.  Non  tan¬ 
tum  sunt  instrumenta  opere  in  eodem  versata, 
sed  de  alterius  conditione  conditio  alterius  omni¬ 
no  dependet.  Sanguis,  igitur,  oxygenio  in  pulmo- 

nibus  refectus,  in  illas  corporis  partes  quibus  sen¬ 
sus  inhaeret,  ingens  imperium  habet.  Hujus  pro¬ 
positi  veritas  ex  multis  argumentis  innotescit. 
Animal  oxygenium  spirat  primo  vivacius,  mox, 
prae  oppressione,  magnopere  laborat,  et  brevi  tem¬ 
pore,  quasi  ab  incitatione  nimia  sola,  perit.  Quae 
autem  cor  habent  ita  constructum,  ut  non  pror¬ 
sus  pulmonibus  sanguinem  tradat ;  sunt  corporis 
adeo  frigidi,  adeo  torpidi,  ut,  nata,  cito  morte  ra¬ 
piantur.  Superficiem  quoque  inflammatam,  cum 
oxygenio  exposita  fuit,  non  tantum  magis  rubes¬ 
cere  magisque,  sed  etiam  dolere  gravius,  satis  ma¬ 
nifestum  est.  Concludendum  est,  igitur,  oxyge¬ 
nium  in  pulmonibus  sanguini  non  solum  mutatio¬ 
nem  chemicam  inducere,  sed  mutationem  indu¬ 
cere  talem,  qualis  corporis  partes  quibus  inhaeret 
sensus,  stimulet,  unde  ad  proprios  motus  cor,  arte¬ 
riaeque,  per  quas  omnes  alige  formantur  corporis 
partes,  cieantur,  partesque  ita  formatae  muneribus 
suis  rite  fungantur. 

Cum  oxygenium  corpus  sit  illud  quo  proprios 
ad  motus  partes,  quae  totum  corpus  movent  gu- 
bernantque,  natura  incitat,  primo  intuitu,  in  quo¬ 
vis  morbo,  aerem  spirandum  tali  oxygenii  propor- 

tione  temperare,  qualem  indicia  postulaverint, 
omnino  necessarium  videtur.  Verum,  re  perspec¬ 
ta  atque  cognita,  hoc  et  absurdum  et  quod  per¬ 
fici  non  potest,  reperitur.  Partes  saepenumero  de 
quibus  pendent  corporis  motus,  morbis  quos  in¬ 
vestigare  non  possumus,  quibusque  interdum  ne¬ 
que  aucta  neque  diminuta  oxygenii  proportio  est 
remedio,  laborant.  Verum,  ex  supra  dictis,  plu¬ 
rimis  generis  nervosi  morbis  bene  cognitis  reme¬ 
dium  esse  concludere  licet.  Experientia  rem  ita 
sese  habere  docuit.  Namque  auctores  clar.  sese 
in  febribus  quibusdam,  paralysi,  epilepsia  ex  debi¬ 
litate,  et  cachochamia,  asthmate  a  corpore  minus 
excitato,  dyspepsia  apoplexia  suffocata,  hydrope, 
amenoerrhaea  ex  debilitate  oxygenium  admodum 
opitulari  expertos,  enarrant.  Oxygenium  ergo,  ni 
fallor,  aut  ad  temperamentum  melancholicum  aut 
phlegmaticum  summo vendum,  remedium  est  ap¬ 
tissimum.  Namque  hae  corporis  conditiones  a  de¬ 
fectu  sensus  vel  torpore  ortum  trahunt.  Et  si  in 
hasce  corporis  conditiones  summovendo  versaretur, 
non  tantum,  procul  dubio,  prohiberentur  plurimi 
morbi  periculosi,  sed  etiam  graves  aerumnae  a  tali 
corporis  constitutione  oriundae. 

In  morbis  autem,  ex  praedictis,  si  qui  ab  incita¬ 
tione  nimia  pendeant,  oxygenii  aeris  proportio¬ 
nem  diminuere  necessarium  videtur.  Phlegmo* 
na  sane  externa  ab  Aere  Communi  si  defenda¬ 
tur,  multum  prodesse  nulli  dubitamus.  Verum 
contra  internae,  aliive  morbo  a  nimia  incitatione 
orienti,  quantum  tale  remedium  prosit,  medici 
nondum  noverunt. 

Oxygenium,  cum  sanguini  mutationem  inducat 
chemicam,  ad  summovenda  vitia  fluidorum  quae¬ 
dam  aptum  esse,  quisquam  cogitatione  praecepe¬ 
rit.  Verum,  ni  fallor,  morbos  fluidorum  vitio 
ortos  a  caeteris  distinguere  minime  datur,  atque 
omnia  remedia  quae  in  Lue  Venerea,  Scorbuto, 
corporis  fluidis  oxygenium  praebere  existimantur, 
principium  vivum  afficiendo  se  jactare  verisimile 
est. 

Ex  praedictis,  primo  intuitu  videretur  nefas 
omnino,  copiam  oxygenii  necessariam  aeri  deficere, 
ac  proinde  morbos  esse  nullos  a  tali  defectu  ortos. 
Verum  ubi  sub  tectis  magna  est  hominum  fre¬ 
quentia,  aer  ibi  fortasse  debita  oxygenii  propor¬ 
tione  caret.  Et  a  coetu  hominum  frequenti  mor¬ 
bos  saepenumero  evasisse  periculosissimos,  satis  su- 

perqiie  constat.  Pestis  primum  Romae,  exempli 
gratia,  in  capitum  conventu  vim  suam  exercere 
coepit.  Sed  morbi  tali  fonte  orti  in  causas  ac  su- 
pradicta  longe  diversas  plerumque  rejiciendi  siint. 

Quo  minor  autem  est  densitas  aeris,  eo  minor 
oxygenii  in  pulmones  ducti  quantitas.  Sed  de 
morbis  quibus  haec  res  stet  causa,  aut  quantum 
cuivis,  nihil  certi  habeo.  Qui  morbo  quavis  e.  su¬ 
pra  memoratis  corpore  haud  satis  excitato  natis, 
laborant,  eos  non  bene  aerem  tenuem  respirare 
concludere  est  aequum. 

Aeris  volumen,  calore  imminuto,  densius  eva- 
dit  et  arctius  :  unde  sequitur  in  regionibus  frigi¬ 
dis  quam  in  calidis,  sub  spiritus  ducti  singulas  vi¬ 
ces,  in  pulmones  majorem  aeris  quantitatem  irru¬ 
ere.  Quae  ratio  pro  parte  est,  cur,  copia  majori 
oxygenii  consumpta,  phlegmasiae  in  regionibus 
frigidis  maxime- valeant. 


DE  AZOTIO. 


Verbum  Azotium  ab  a  privante,  et  Zot)f]  vita 
derivatur.  Azotium  calori  conjunctum  semper  est 

fluidum,  resiliendi  potens,  perlucidum,  inodorum, 
insipidum.  Nitrogenium  interdum  appellatur, 
quoniam  e  rebus  est  una  quibus  constat  acidum 
nitricum  ;  quod  simul  cum  basi  alkalina  nitrum 
format.  Cunctis  mechanicis  Aeris  Communis 
proprietatibus  praeditum  est.  Proprium  vero  in 
hoc  maxime  positum  est,  ut  neque  respirationi 
neque  ustioni  favendae  par  existat.  Aer  idcirco 
interdum  Sordidus  appellatur. 

Hoc  corpus  per  globum  terrestrem,  haud  tam 
late  quam  oxygenium,  diffunditur.  Verum  ideo 
non  est  inutile,  aut  etiam  usui  vili  subservit.  Ex 
rebus  est  una  e  quibus  multae  compositiones  peruti¬ 
les,  ut  Aer  Communis,  acidum  nitricum,  ammonia, 
et  caetera,  formantur.  Azotium  autem  ad  effecta 
lethalia  ex  putredine  orientia  avertenda,  multum 
conferre,  ideo  suspicor,  quod  ad  sese  hydrogenio  oxy- 
genioque  conjungendum  imprimis  est  aptum.  Si 
verae  sint  nostrae  notiones  de  contagione,  si  utilia 
sint  quae  in  contagionem  reddendo  inermem  perfi¬ 
cimus,  suspicio  illa  a  vero  haud  abhorret.  Azo¬ 
tium  namque,  putredine  in  materiam  animalem 
inducta,  aeris  oxygenio  conjungitur,  ac  acidum 
nitricum  format,  quod  procul  dubio,  quamvis  basi 

alkalinae  conjunctum,  multum  putredinem  corri¬ 
get  :  quod  etiam  hydrogenio  conjungitur,  et  ita 
ammonia  formatur.  Benefacit  vero  non  tantum 
fortasse,  ammoniam  componendo,  quantum  hydro- 
genium  abstrahendo,  cum  hoc  ad  plurimas  res 
solvendas  sit  idoneum,  ideoque,  ni  fallor,  saepissi¬ 
me  contagionis  vehiculum.  Azotium  sane  haud 
est  unum  ex  corporibus  e  quibus  componuntur 
fruges,  quippe  quod  in  his  rarissime  sit.  Corpora 
vero  animalium  magna  ex  parte  efficit,  ac  sola  hu¬ 
jus  rei  contemplatio  satis  utilitatem  illius  demon¬ 
strat.  Maxima  aeris  communis  pars  est.  In 
centum  enim  partibus  aeris  ponderatis,  sunt  hu¬ 
jus  corporis  septuaginta  quinque,  in  mensuris  ve¬ 
ro  centum,  septuaginta  octo.  Respiratio,  ustio¬ 
que  sunt  causa,  et  sola,  cur  azotium  tam  magna 
aeris  pars  sit ;  quatenus  res  est  nobis  cognita. 
Namque  si  aer  haud  ita  temperaretur,  cito,  pro¬ 
cul  dubio,  consequeretur  deflagratio  et  animan¬ 
tium,  et  inanimatorum,  quae  omnino  globum  orna¬ 
tibus  privaret. 

Quod  ad  modum  attinet  quo  in  aere  idonea 
azotii  proportio  servatur,  nihil  repertum  est.  Cor¬ 
pora  animalia  mortua,  putrida,  azotium  exhalare 

est  vemin.f»  Sed  inventum  est  nihil  quo  pari  ra¬ 
tione  azotium  ab  aere  abstrahatur.  Ab  animali¬ 
bus  viventibus,  azotium  quodammodo  ^  consumi 
probabile  videtur  ;  cum  haec  materiae  species,  illo¬ 
rum  corporibus  insit,  cumque  plurima  horum  sub¬ 
stantia  frugum  vescuntur.  Concludendum  est, 
igitur,  azotium  aut  corpus  simplex  non  esse,  aut 
ita  inesse  frugibus,  ut  ab  eis  nostra  separari  che¬ 
mia  non  possit,  aut  ab  animalium  corporibus  mo¬ 
do,  qui  nostros  sub  sensus  non  cadat,  hauriri. 

Nihil  certi  de  usu  cui  azotium  in  respiratione 
inservit,  philosophi  invenerunt.  Haud  solum, 
procul  dubio,  ut  in  ustione,  oxy genium  aeris  di¬ 
luendo,  ut  nimia  praecaveatur  incitatio,  atque  pul¬ 
mones,  quo  sanguis  libere  per  hos  transmittatur, 
dilatando  prodest.  Secundum  nonnullorum  sen¬ 
tentiam  sane  ab  eo  corporis  incitatio  diminuitur  ; 
sed  hoc  neutiquam  experimentis  probatur.  Quod 
ad  effecta  ejus  in  corpus  defunctum  attinet,  putre¬ 
dinem  neque  promovere  neque  impedire  obser¬ 
vandum  est.  Sanguis  arteriosus  ei  expositus, 
quamvis  id  haud  absorbeat,  paulatim  tamen  vi¬ 
vido  colore  privatur.  Neque  sanguinem  in  pul¬ 
monibus  ab  azotio  absorberi  experimenta  docent. 

Ex  iis  quse  de  ejus  effectis  in  corpus  vivum  sa¬ 
tis  reperta  sunt,  eo  pro  remedio  minime  uti  ausi 
sunt  auctores.  Morbi  quidem  quibus  diminuta 
oxygenii  proportio  remedium  esse  videtur,  omnes 
de  nimia  incitatione  pendent.  In  cunctis  vero 
talibus  morbis  talis  remedii  administratio  multum 
prodesse  nequaquam  cognoscitur.  Quemadmo¬ 
dum  vero  oxygenio  valde  augetur  pblegmona ; 
ita,  procul  dubio,  cum  fieri  potest,  superficiem  in¬ 
flammatam  ab  hoc  protegere  oportet.  Hoc  equi¬ 
dem  olei  vel  unguenti  ope  plerumque  perficitur. 
Verum  morbus  est  unus,  pneumonia  nimirum,  in 
quo,  superficie  inflammata  atque  aeri  exposita,  il¬ 
la,  ut  in  aliis  externis,  adhiberi  non  possunt. 
Equidem  rationi  rectae  consentaneum,  in  pneumo¬ 
nia,  aeris  ducti  oxygenium  diminuere,  videtur. 
Remedia  vero  hoc  multo  meliora  subesse,  ideoque 
cum  difficultate  haud  parva  adhibendum,  raro 
usurpari  posse,  certe  verum  est.  Attamen  cum 
summa  debilitas,  viribus  morbi  haudquicquam 
'  imminutis,  ex  humore  depleto  orta  est,  commodo 
nonnullo  fortasse,  si  sine  aegrum  excitando  admi¬ 
nistrari  posset,  remedium  tale  foret.  Concluden- 

duin  est  saltem  pneumoniam,  rebus  supra  dictis 
adstantibus,  morbum  esse  in  quo  aeris  ducti  oxy- 
genium  diminuere,  si  hoc  in  quovis  morbo  conve¬ 
niat,  auxilii  loco  tentari  possit. 

DE  ACIDO  CARBONICO. 

Ex  fluidis  resilientibus  quae  aerem  componunt, 
illud  quod  jam  nobis  restat  tractare,  Acidum  Car- 
bonicum  appellatur.  Acidum  carbonicum  inter, 
et  praedicta  fluida  aerea,  secundum  proprietates 
cbemicas  discrepantia  est  magna.  Acidum  car¬ 
bonicum  haud  est  saporis  expers,  ac  inodorum, 
sed  contra  est  acidum  et  ordoris  pungentis.  Aci¬ 
dum  autem  carbonicum  corpus  simplex  non  est ; 
sed  ex  carbonii  partibus  viginti  octo,  et  oxygenii 

I 

septuaginta  duabus  componitur.  Est  etiam  azo- 
tio  et  oxygenio  ponderosius.  Et  ab  hisce  fluidis, 
ut  bene  notum  est,  multum  differt  secundum  ef¬ 
fecta,  quae  in  aliis  corporibus  operatur. 

Acidum  carbonicum,  per  proprietates  cbemicas, 
munere  in  pluribus  mundi  partibus  utilissimo  fun- 

gitur.  Usus,  quibus  in  regno  fossili  inservit,  sunt 
adeo  manifesti,  ut  hoc  in  loco  de  iis  disserere,  alie¬ 
num  foret.  Et  res  est  satis  cognita,  de  eo,  mag¬ 
na  ex  parte,  animalium  corpora,  herbasque  con¬ 
stare.  Philosophi  vero  non  omnes  id  esse  necessa¬ 
riam  aeris  partem  communis'^  existimant.  Non¬ 
nulli,  fortuito  generari,  ideoque  aeris  partem  non 
esse ;  dum  alii  revera  aeris  partem  esse,  proportio¬ 
ne  scilicet  parum  varia  in  omnibus  aeris  partibus, 
contendunt.  Cum  his  sentire,  sequentibus  de 
causis,  nobis  videtur. 

Primo,  Acidum  carbonicum  fortuito  minime  ge¬ 
neratur,  sed  contra  tam  ex  fontibus  constantibus 
quam  oxygenium  oritur.  Animalium  respiratio¬ 
nem,  exempli  gratia,  qua  hoc  fluidum  aereum  ge¬ 
neratur,  herbarum  respiratione  quae  oxygenium 
aeri  praebet  communi,  haud  esse  magis  incertam, 
observandum  est. 

Secundo,  Regnum  fossile,  ex  causis  diversis 
partim  saepenumero  carbonio  ac  acido  carbonico 
privatur.  Verum  aer  extemplo  acidum  carbonicum 
praebet,  et  ita  omnino  spoliationis  praecaventur  ef¬ 
fecta.  Idcirco  Aeri  Communi  ob  regnum  fossile 
utiliter  inest  acidum  carbonicum. 

Tertio,  Herbse  vigent,  viribus,  et  sanitate  per¬ 
fectiores,  in  aere  paululum  acidi  carbonici  conti- 
nente,  quam  in  a&e  hujus  experte. 

Quarto,  Aeri  Communi,  non  sine  animalium 
beneficio,  inesse  acidum  carbonicum  verisimile  est. 
Namque  hoc  corpus  putredinem  prohibit,  et  ita 
apte  oxygenio  conjungitur. 

Quinto,  Acidum  carbonicum  haud  tantum  aeri 
inest,  sed  in  centum  aeris  partibus,  hujus,  ut  plu¬ 
rimum,  una  existit.  Et  acidum  carbonicum  in 
omnibus  aeris  partibus  existere,  et  aeris  partem 
non  esse,  certe  mirum  videtur. 

Philosophi  in  effectis  perscrutandis,  quibus  aci¬ 
dum  carbonicum  in  corpore  vivo  pollet,  primum 
ad  mutationes,  quas  effecit  in  mortuo,  animos  at¬ 
tenderunt  :  itaque  putredinem  ab  eo  cohiberi  ob¬ 
servarunt.  Etiamque  inventum  est,  idem  haud 
a&e  dilutum  respirare  non  posso  animalia,  quip¬ 
pe  quod  glottidem  spasmo  constringi  faciat. 
Animalia  idcirco  omnino  suffocantur  in  hoc  flui¬ 
do  detenta.  Haud  vero  negandum  est  id  aere  di¬ 
lutum  ac  in  pulmones  receptum,  genus  nervosum 
quodammodo  sopire.  Cujus  causa  sane  plena  ad¬ 
huc  latet,  et  procul  dubio  diu  latebit. 

Quod  ad  morbosas  corporis  conditiones  attinet, 
quibus  prodest  acidum  carbonicum,  hoc  nunquam, 
quantum  novi,  in  morbis  curandis,  aere  dilutum 
communi,  versatur.  Sub  formis  vero  aliis  saepenu- 
mero  in  ventriculum  accipitur,  ut  vomitum  com¬ 
pescat,  corpusque  refrigeret.  .  Partes  putrescentes, 
ipsis  nec  sine  magno  commodo  applicatum,  leniter 
stimulat,  et  sic  gangraenas  occurrit.  Adversus 
contagii  vires  plurimum  valere  a  nonnullis  puta¬ 
tur.  Sed  in  hoc,  ni  fallor,  eidem  longe  antecellit 
acidum  muriaticum,  nec  non  nitrosum. 

Jam  de  Aqua  in  aere  contenta,  mentione  aeris 
aliarum  facta,  disceptandi,  tanquam  illa  tam  aeris 
pars  quam  acidum  carbonicum  sit,  fortasse  videa¬ 
tur  locus.  Aquam  sane  a&is  partem  esse  neces¬ 
sariam,  ut  opinor,  satis  superque  constat.  Non 
solum  ex  fontibus  constantibus  oritur,  ac  a&i  in- 
est  omnibus  fere  temporibus,  sed  non  rite  diu  in 
aere  ea  vacuo  cutem,  pulmonesque  functionibus 
frui  satis  liquet.  Attamen  partem  aeris  aquosam, 
quum  modus  quo  animalium  corpora  afficit,  mul¬ 
tum  de  temperie  pendeat,  ac  in  corpore  vivo  mu¬ 
tationes  adeo  diversas  moveant  temperiei  vicissi¬ 
tudines,  silentio  fere  praetereundam  censeo. 

Inquirendo  igitur,  an  aer  compositio  sit  chemica, 
necne,  tentamen  nostrum  concludemus.^  Aeris 
partes  haud  sibi  invicem  chemice  conjungi,  non- 
nulli  hac  causa  contendunt,  quod  non  mutentur 
singularum  proprietates.  Ea  vero  sententia  ad¬ 
modum  dubia  videtur,  cum  res  e  quibus  aer  com¬ 
ponitur  suo  pondere  a  se  invicem  non  separari  in 
mentem  revocemus.  Aerem  itaque,  etiamsi  res 
componentes  non  proprietates  deponunt  che- 
micas,  ut  opinor,  compositionem  esse  chemicam 
statuendum  est.  Res  est  satis  nota,  permultas 
esse  compositiones  chemicas  quae  rerum  compo¬ 
nentium  proprietates  magna  ex  parte  sibi  reti¬ 
nent.  Hujus  generis  sunt  quaedam  solutiones 
et  aquosae,  et  oleosae.  Celeb.  Berthollet  par¬ 
ticulas  oxy genii,  azotii,  et  acidi  carbonici  inter 
se  misceri,  et  hoc  in  statu  vis  attrahentis  virtute, 
quae  particulis  est  communis,  servari,  strenuissime 
contendit.  Et  si  res  ita  sese  habeat,  ni  falsus 
sum,  haec  fluida  aerea  sibi  invicem  nodo  chemico 
junguntur.  Concludendum  est  saltem,  aeris  par¬ 
tes  sibi  invicem  prae  vi  attrahenti,  quae  chemica 
appellatur,  si  solutio  simplex  chemica  composito 

appellari  potest.  Namque  in  hisce  exemplis  duo¬ 
bus,  partes  componentes  nec  a  sese  separantur, 
nec  proprietates  suas  deponunt. 

